[{"text_idx": "#000000", "text": "Azokan larunbatero ikusten dituzun bi gazte horiek, sukaldaritzan erreferente"}, {"text_idx": "#000002", "text": "Oso ohikoa da larunbatero Gorka eta Javi Zerkausian topatzea, lehen orduan. Astez aste, jatetxeko produktu izarretako batzuk biltzen dituzte Azokan, kalitatea lehenetsiz eta garaiko elikagaiak aukeratuz beti."}, {"text_idx": "#000003", "text": "Batzuetan ideiak argi izanda datoz; bestetan, aldiz, baratzeak emandakoaz galdezka. Horixe baita beren lanaren gakoa: lurra landu eta ondoren sukaldean prestatzen duten hori ekoizten duten ekoizleen gomendioak jarraitzea. Horrelakoa izaten da larunbat goiza AMAko sukaldari gazteentzat: \u201cgure eguna kafe batekin hasten da, eta zer topatzea espero dugun komentatzen dugu, zer erosi eta ondoren zer kozinatu pentsatzeko. Planifikatzen saiatzen gara, elikagaiak ere ez sobratzeko\u201d."}, {"text_idx": "#000004", "text": "Ondoren, larunbatero bisitatzen dituzten \u2013 eta harreman estuena duten \u2013 azokagileak bisitatzen dituzte; hala nola Kaxi eta Ana, Elduaingo Eneko Imaz, eta Aritzetako Zuhaitz: \u201ceuren baratzak jarraitzen ditugu, eta horregatik konfiantza hori. Beste postu guztietatik ere ematen dugu buelta, izan ere, ez dakizu non topatuko duzun sorpresa\u201d."}, {"text_idx": "#000005", "text": "Hala ere, garrantzitsuena ekoizlearekin elkarrizketa izatea da beraientzat; Azoka gastronomia eta eskualdea batzen dituen plaza izanik, garrantzitsuena harremanak baitira. \u201cGure lanik zailena beren lana ez hondatzea da. Gure lurra eta gure pertsonak maite ditugu\u201d, aitortu zuten bi sukaldari billabonatarrek saria jasotzean."}, {"text_idx": "#000006", "text": "Sariaz harago, ideia hori bera oso argi izan dute proiektu honen hastapenetik: \u201cKalitatezko gastronomia, transmisioa eta berrikuntza uztartu nahi genituen. Hori guztia egiatik, filosofia batean sinetsiz eta gardentasun osoz aplikatuz. Eta benetako sukaldaritza hori benetako pertsonekin egiten da. Gure eredua baserrietan, azoketan eta komertzio txikietan hasten da, gastronomia jasangarria bultzatu nahi dugulako, bai sozialki, baita ekonomikoki ere. Eta hori guztiontzat mesedegarria da\u201d, azaldu dute."}, {"text_idx": "#000007", "text": "Gorka Rico eta Javi Rivero, gainera, Tolosako Azokaren enbaxadore ere badira, gure herriaren eta ekoizleen erakusleiho bat. \u201cZaindu egin nahi ditugu, haien lanari balioa eman eta lan horren inguruan herritarrak kontzientziatu\u201d."}, {"text_idx": "#000008", "text": "Javik berak, saria jaso bezain pronto, Azokan bisitatzen dituen ekoizleei deitu zien, albistea lehen pertsonan emateko."}, {"text_idx": "#000009", "text": "Baina beren ogibidetik harago, beren etxeetako egunerokotasunean sukaldatzeko modu bera praktikatzen dute: \u201cJavi pertsonala eta Gorka pertsonala ere Azoka Lagunak gara. Horrela pentsatzen dugu, eta horrela bizi gara, AMA Jatetxeko lanaz gain\u201d, diote."}, {"text_idx": "#000011", "text": "Ah, ahaztu gabe. Albiste hori ospatzeko, bi lagunentzako AMA Jatetxeko dastatze-menu bat zozkatuko dugu, gure Instagrameko profilean parte hartzen duten pertsona guztien artean."}, {"text_idx": "#000015", "text": "Jauregi-berri baserrian udare marmelada egiten"}, {"text_idx": "#000019", "text": "Ibarrako piparra, etengabe fruitua ematen"}]